Gweithgaredd Dosbarth
Enghreifftiau i gefnogi gwerthusiadau o erthyglau ymchwil.
Defnyddiwch y deunydd sydd wedi’i lungopïo i gefnogi eich trafodaethau 

1. Rydych wedi darllen crynodeb o erthygl sydd ddim, yn eich barn chi, yn cynrychioli cynnwys yr erthygl ymchwil. Rydych hefyd o’r farn fod y crynodeb yn aneglur ac nad yw’n gryno.  Sut byddech chi’n amddiffyn y beirniadaethau hyn yn eich seminar? Ceisiwch ddefnyddio’r llungopïau a roddwyd ichi i gael tystiolaeth i amddiffyn eich pwyntiau.
2. Rydych wedi darllen methodoleg sydd ddim yn cyfeirio o gwbl at weithdrefnau moesegol.  Mae’r dull yn trafod arsylwi ar blant a chyfweld â rhieni. Beth fyddai eich beirniadaethau chi o’r dull hwn o ran arfer da moesegol? Sut byddech chi’n defnyddio tystiolaeth megis llyfrau neu fframweithiau i gefnogi eich beirniadaethau? Ceisiwch ddefnyddio’r llungopïau a roddwyd ichi i gael tystiolaeth i amddiffyn eich pwyntiau.
3. Rydych wedi darllen erthygl sy’n tynnu sylw at fethodoleg lle gofynnwyd i athrawon ddewis plant i gymryd rhan mewn prosiect ymchwil. Mae’r dull yn nodi iddynt ofyn am gydsyniad gwybodus gwirfoddol gan rieni ond does dim arwydd o ofyn am gydsyniad y plant. Sut byddech chi’n gwerthuso datganiadau o’r fath ac yn eu cysylltu â thystiolaeth?  Beth yw’r problemau moesegol o ran cael athrawon i ddewis cyfranogwyr ar gyfer yr astudiaeth? Ceisiwch ddefnyddio’r llungopïau a roddwyd ichi i gael tystiolaeth i amddiffyn eich pwyntiau.
4. Rydych wedi darllen erthygl lle mae astudiaeth seicolegol wedi gofyn i blant ifanc wylio cartwnau sydd â chynnwys treisgar er mwyn gwerthuso’r effeithiau ar y plant. Gofynnwyd am gydsyniad. Yn nhermau CCUHP (UNCR) a chanllawiau moesegol, pa faterion allech chi eu gwerthuso yma? Ceisiwch ddefnyddio’r llungopïau a roddwyd ichi i gael tystiolaeth i amddiffyn eich pwyntiau.
5. Rydych wedi darllen methodoleg lle mae’r awduron yn defnyddio holiaduron i ofyn barn rhieni ar ddysgu yn yr awyr agored. Dosbarthwyd 200 o holiaduron mewn ardal gyfoethog yng ngogledd Lloegr a dychwelwyd 40.  Rydych yn teimlo ar ôl darllen yr erthygl bod yr awduron yn cyffredinoli eu canfyddiadau i adlewyrchu materion rhieni yn y DU yn gyfan. Beth yw eich barn am hyn? Sut allech chi gefnogi’r safbwyntiau hyn? Ceisiwch ddefnyddio’r llungopïau a roddwyd ichi i gael tystiolaeth i amddiffyn eich pwyntiau.
6. Rydych wedi darllen dwy erthygl gyda’r ddwy yn cynnwys rhai arsylwadau neu gyfweliadau. Mae un o’r erthyglau’n trafod cyfyngiadau arsylwadau a chyfweliadau o ran casglu data teg a sut y gallai effeithio ar eu canlyniadau. Beth yn eich barn chi fyddai’r beirniadaethau hyn? 

Nid yw’r erthygl arall yn rhoi gwerthusiad o’r fath. Yn y seminar byddech chi’n dymuno tynnu sylw at gyfyngiadau’r arsylwadau a’r cyfweliadau er mwyn cefnogi eich gwerthusiad o’r erthygl. Dewch o hyd i dystiolaeth i gefnogi eich beirniadaethau.
7. Rydych wedi darllen dwy erthygl, un lle cynhaliwyd yr astudiaeth dros gyfnod o 10 wythnos, lle bu’r ymchwilydd yn arsylwi ar blant saith oed yn ymweld ag Ysgol Goedwig unwaith yr wythnos dros gyfnod o 10 wythnos. Buont yn arsylwi ar y plant mewn 10 sesiwn wythnosol ac yna’n cyfweld â nhw cyn ac ar ôl y profiad o 10 wythnos i ddarganfod beth oedden nhw’n ei deimlo am yr awyr agored cyn ac ar ôl y profiad yn yr Ysgol Goedwig. Roedd 100 o blant yn rhan o’r astudiaeth hon. 

Mae’r ail erthygl wedi dilyn plant mewn rhaglen Ysgol Goedwig dros 10 mlynedd oddi ar pan oeddent yn 3 oed i fod yn 13 oed ac mae’r erthygl yn cyflwyno canlyniadau ar arsylwadau a wnaed gan yr ymchwilwyr bob dau fis am 13 o flynyddoedd. Cafodd y plant eu cyfweld ar ddechrau’r astudiaeth a chynhaliwyd cyfweliadau dilynol bob 6 mis yn ystod y tair blynedd ar ddeg. Roedd 20 o blant yn rhan o’r astudiaeth hon. Sut byddech chi’n cymharu ac yn cyferbynnu’r astudiaethau hyn ac yna’n gwerthuso eu manteision a’u hanfanteision?  Fedrwch chi ddod o hyd i dystiolaeth i gefnogi eich safbwyntiau?
